Xabiero Cayarga

**Xabiero Cayarga**  ye un escritor en llingua asturiana, llicenciáu en filoloxía inglesa. Anguaño da clases d'español en Dortmund (Alemaña).

En 1994 apaez la novela *El boleru de Xabel* (Premiu de Narraciones de l'Academia de la Llingua Asturiana), cola que se da a conocer. Ye autor de dellos llibros de cuentos, *Les gatileres del cielu* (1994), *Güelgues sobre'l llagu* (1996) y *A flor de piel* (2000). Tien amás dellos cuentos dispersos en revistes como *Lletres Asturianes*, *Santa Casa*, *Lliteratura* y *Sietestrellu* y la so narrativa apaez representada na *Antoloxía del cuentu asturianu contemporaniu* d'Ánxel Álvarez Llano (1994) y na *Muestra de nuevos narradores* (1997), de Ramón Lluís Bande.

Nel añu 2000 apaez la primera muestra de poesía del autor, *El deliriu d'esclavu*, ampliu rexistru de composiciones afitaes nos sentimientos y na pasión amorosa. Nesi mesmu añu algama'l X Premiu Teodoro Cuesta de Poesía cola obra *Pequeña Europa*, conxuntu de poemes de tradición variada nos que destaca la gran riqueza espresiva. L'autor fai poesía de dellos fechos cotidianos: una alcordanza, una llectura o un viaxe. 

Nel añu 2005 algama el Premiu “Xuan María Acebal” de Poesía col poemariu *Les llingües de la Hidra* y nel 2006 apaez la so segunda novela, *[[Trastes de bufarda]]*. 

Tornaría a la narrativa, cola editorial Trabe, nel añu 2011 al asoleyar *El sol negru de Wewelsburg*, ambientada n'Alemaña, col que ganaría'l Premiu Críticu de les Lletres Asturianes en 2012. En 211 publicó tamién *La ñeve del cuquiellu* pol que la *tertulia lliteraria Malory*-y concedería el premiu del Meyor Llibru n'Asturianu del Añu y ganaría tamién los Premios Críticos de les Lletres Asturianes na so categoría de Poesía.

En 2017, la editorial Saltadera publicó nun volume (*El cuentu atrás*) un repasu al trabayu narrativu de Xabiero de los últimos 25 años. Trátase d'una escoyeta de la obra espublizada por Cayarga, a la que l'autor añade catorce cuentos inéditos y dalgunos otros asoleyaos en medios de poca difusión. Por esti llibru, **Xabiero** fízose col Premiu de la Crítica 2018 pol so *llinguaxe cercanu y coloquial amás de la narración en distintes y múltiples rexistros. Una narrativa caltriante, atenta a los detalles y que s’enfusa na singularidá del mundu individual frente a la realidá cotidiana y globalizada* en pallabres del xuráu

Xabiero collabora igualmente con revistes lliteraries como *[[Campu de los Patos]]* los mesmo que fizo col selmanariu Les Noticies, dientro de la seición *A deslláu*.

## Obres
; Poesía
* *El deliriu d'esclavu*, 2000
* *Pequeña Europa*, 2001
* *Les llingües de la Hidra*, 2006
* *La ñeve del cuquiellu*, 2011
* *Mazanes d'iviernu*, 2022

; Narrativa
* *Les gatileres del cielu*, 1994
* *Güelgues sobre'l llagu*, 1996
* *A flor de piel*, 2000
* *Obra en ruina*, 2007
* *El boleru de Xabel*, 1994
* *Trastes de bufarda*, 2005
* *El sol negru de Wewelsburg*, 2011
* *El cuentu atrás*, 2017 (antoloxía)

; Traducciones
* *Adiós, Columbus* (dende l'inglés; Philip Roth, 2001)
* Dellos poemes dende l'alemán, de Georg Trakl (2006) y Obra lírica. Selección, d’Hugo von Hofmannsthal (2010)
* *Anne of Green Gables*, 2022

## Referencies